*****

ΚΑΝΟΝΙΣΜΟΣ (ΕΟΚ) αριθ. 1890/84 ΤΟΥ ΣΥΜΒΟΥΛΙΟΥ

της 26ης Ιουνίου 1984

για τη θέσπιση ειδικών μέτρων κοινοτικού ενδιαφέροντος στον τομέα της ενεργειακής στρατηγικής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι τα ψηφίσματα της 17ης Δεκεμβρίου 1974 (3), της 13ης Φεβρουαρίου 1975 (4) και της 9ης Ιουνίου 1980 (5), καθώς και οι συστάσεις 82/604/ΕΟΚ (6) και 83/250/ΕΟΚ (7), προσδιόρισαν ορισμένους προσανατολισμούς της ενεργειακής πολιτικής της Κοινότητας·

τα συμπεράσματα του Ευρωπαϊκού Συμβουλίου της Στουτγάρδης στις 17 έως 19 Ιουνίου 1983·

ότι η Κοινότητα χάραξε μια ενεργειακή στρατηγική που αποβλέπει κυρίως στη μείωση της εξάρτησής της από τις εισαγωγές ενεργειακών προϊόντων, και ιδίως πετρελαίου·

ότι είναι ανάγκη να θεσπιστούν ειδικά μέτρα κοινοτικού ενδιαφέροντος στον τομέα της ενεργειακής στρατηγικής που να περιλαμβάνουν οικονομική συνδρομή της Κοινότητας σε σχέδια, προγράμματα ή μέτρα που στην Ομοσπονδιακή Δημοκρατία της Γερμανίας και το Ηνωμένο Βασίλειο θα συμβάλουν στην επίτευξη των στόχων της ενεργειακής πολιτικής της Κοινότητας·

ότι το συνολικό ύψος της κοινοτικής συνδρομής που απαιτείται για τα εν λόγω ειδικά μέτρα εκτιμάται σε 255 εκατομμύρια ECU για τα σχέδια, προγράμματα ή μέτρα που θα υλοποιηθούν στο Ηνωμένο Βασίλειο και σε 201 εκατομμύρια ECU για τα σχέδια, προγράμματα ή μέτρα που θα υλοποιηθούν στην Ομοσπονδιακή Δημοκρατία της Γερμανίας·

ότι η κοινοτική συνδρομή της Κοινότητας θα έπρεπε να αφορά σχέδια ή προγράμματα κοινοτικού ενδιαφέροντος τα οποία έχουν αρχίσει πρόσφατα ή πρόκειται να αρχίσουν, ή μέτρα τα οποία εφαρμόζονται ή πρόκειται να εφαρμοστούν για τους σκοπούς της εκτέλεσης τρεχόντων σχεδίων ή προγραμμάτων κοινοτικού ενδιαφέροντος·

ότι τα σχέδια, τα προγράμματα ή τα μέτρα πρέπει να αποτελούν το αντικείμενο ακριβούς περιγραφής και να συνοδεύονται από τα απαιτούμενα στοιχεία ώστε να καταστεί δυνατό να επιλεγούν μόνο εκείνα που παρουσιάζουν κοινοτικό ενδιαφέρον στον τομέα που υπάγονται·

ότι η εφαρμογή σχεδίων, προγραμμάτων ή μέτρων στα οποία αναφέρεται ο παρών κανονισμός πρέπει να υπόκειται, με την επιφύλαξη των ελέγχων τους οποίους προβλέπουν οι συνθήκες και ο δημοσιονομικός κανονισμός, σε έλεγχο της Επιτροπής·

ότι η συνθήκη δεν προβλέπει τις προς το σκοπό αυτό απαιτούμενες εξουσίες,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ειδικά μέτρα κοινοτικού ενδιαφέροντος στον τομέα της ενεργειακής στρατηγικής θεσπίζονται για την Ομοσπονδιακή Δημοκρατία της Γερμανίας και το Ηνωμένο Βασίλειο το 1984. Η Κοινότητα παρέχει, δυνάμει του παρόντος κανονισμού, οικονομική συνδρομή η οποία εκτιμάται σε 255 εκατομμύρια ECU υπέρ του Ηνωμένου Βασιλείου και σε 201 εκατομμύρια ECU υπέρ της Ομοσπονδιακής Δημοκρατίας της Γερμανίας.

Άρθρο 2

1. Τα ειδικά μέτρα κοινοτικού ενδιαφέροντος υλοποιούνται μέσω οικονομικής συνδρομής η οποία χορηγείται για την εφαρμογή σχεδίων, προγραμμάτων ή μέτρων τα οποία, σύμφωνα με την ενεργειακή πολιτική που έχει καθοριστεί από την Κοινότητα, εγγράφονται στο πλαίσιο της ενεργειακής στρατηγικής και υπάγονται σε έναν ή σε περισσότερους από τους ακόλουθους τομείς:

- αλληλοεξάρτηση των δικτύων μεταφοράς για το αέριο και τον ηλεκτρισμό στην Κοινότητα,

- έρευνα, ανάπτυξη και πειραματικά σχέδια στον θερμικό μη συμβατικό τομέα,

- παραγωγή ηλεκτρισμού από θερμική ενέργεια συμβατική, πυρηνική και υδροηλεκτρική· συνδυασμένα συστήματα θέρμανσης και ηλεκτρισμού,

- συμμετοχή στην έναρξη παραγωγής διατάξεων υδρογονανθράκων,

- αύξηση της ικανότητας αποθήκευσης υδρογονανθράκων,

- σχέδια νέων τεχνολογιών, ιδίως για τη χρησιμοποίηση στερεών καυσίμων,

- μέτρα για την εξασφάλιση του ενεργειακού ανεφοδιασμού.

2. Τα σχέδια, τα προγράμματα και τα μέτρα υποβάλλονται στην Επιτροπή συνοδευόμενα από όλα τα στοιχεία που απαιτούνται για την εκτίμηση:

- της συμφωνίας τους με τις διατάξεις της παραγράφου 1,

- της συμφωνίας τους με τα κριτήρια επιλογής που καθορίζονται στο άρθρο 3,

- του αν παρουσιάζουν κοινοτικό ενδιαφέρον, λαμβάνοντας υπόψη την ενεργειακή στρατηγική και το σχετικό τομέα,

- των δυνατοτήτων για την παρακολούθηση της εφαρμογής κάθε σχεδίου, προγράμματος ή μέτρου και του ελέγχου των δαπανών.

3. Η Επιτροπή μπορεί να ζητήσει κάθε συμπληρωματικό στοιχείο που είναι αναγκαίο για την εξέταση των εν λόγω σχεδίων, προγραμμάτων ή μέτρων.

Άρθρο 3

1. Τα σχέδια, τα προγράμματα ή τα μέτρα επιλέγονται για να λάβουν οικονομική συνδρομή από την Κοινότητα, υπό τον όρο ότι χρηματοδοτούνται ολικά ή μερικά από τις δημόσιες αρχές και ανταποκρίνονται στα ακόλουθα κριτήρια:

α) συμβάλλουν στην πραγματοποίηση των στόχων της ενεργειακής πολιτικής της Κοινότητας·

β) συμβιβάζονται με άλλες κοινοτικές πολιτικές·

γ) δεν δημιουργούν στρεβλώσεις στον ανταγωνισμό.

2. Εξάλλου, όσον αφορά τα σχέδια επίδειξης ή τα σχέδια τα οποία ανήκουν στον τομέα της ενεργειακής έρευνας, θα προκριθούν μόνο εκείνα για τα οποία τα κράτη μέλη θεσπίζουν τις αναγκαίες διατάξεις για να εξασφαλιστεί η εκμετάλλευση, η εμπορία και η διάδοση των αποτελεσμάτων στο εσωτερικό της Κοινότητας χωρίς διακρίσεις.

Άρθρο 4

1. Η Επιτροπή εξετάζει τα σχέδια, τα προγράμματα ή τα μέτρα που της υποβάλλονται, από καθένα από τα ενδιαφερόμενα κράτη μέλη, δυνάμει του παρόντος κανονισμού, και τα διαβιβάζει προς ενημέρωση στην επιτροπή που αναφέρεται στο άρθρο 7.

2. Σύμφωνα με τη διαδικασία που καθορίζεται στο άρθρο 8, η Επιτροπή αποφασίζει:

α) για τα σχέδια, τα προγράμματα ή τα μέτρα που αξίζουν κοινοτική συνδρομή, με βάση τα κριτήρια που ορίζονται στο άρθρο 3·

β) για το ύψος της οικονομικής συνδρομής της Κοινότητας, μέσα στα όρια των διαθέσιμων πιστώσεων.

3. Η συνολική οικονομική συμμετοχή της Κοινότητας δεν δύναται να υπερβαίνει, για κάθε σχέδιο, πρόγραμμα ή μέτρο, το 60 % της προβλεπόμενης δημόσιας δαπάνης για την εφαρμογή του.

4. Η οικονομική συνδρομή της Κοινότητας παρέχεται μόνο για σχέδια, προγράμματα ή μέτρα που έχουν αρχίσει μετά από την 1η Ιανουαρίου 1983.

Καμιά συνεισφορά δεν χορηγείται για σχέδια ή προγράμματα που περατώθηκαν πριν από την έναρξη ισχύος του παρόντος κανονισμού.

5. Οι αποφάσεις της Επιτροπής που αναφέρονται στην παράγραφο 2 δημοσιεύονται στην Επίσημη Εφημερίδα των Ευρωπαϊκών Κοινοτήτων.

Άρθρο 5

1. Οι πιστώσεις σχετικά με τα ειδικά μέτρα που αναφέρονται στον παρόντα κανονισμό εγγράφονται στο γενικό προϋπολογισμό των Ευρωπαϊκών Κοινοτήτων.

2. Όταν η εφαρμογή του σχεδίου, του προγράμματος ή του μέτρου έχει ήδη αρχίσει, η προκαταβολή ισούται με το κοινοτικό μερίδιο του ποσού για το οποίο έχει ήδη αναληφθεί υποχρέωση, όπως πιστοποιείται από το ενδιαφερόμενο κράτος μέλος. Ωστόσο, το ποσό αυτό δεν μπορεί να υπερβαίνει το 90 % της συνολικής συμμετοχής της Κοινότητας. Η Επιτροπή βεβαιώνεται προηγουμένως ότι κάθε σχέδιο, πρόγραμμα ή μέτρο έχει τεθεί σε εφαρμογή σύμφωνα με τον παρόντα κανονισμό.

Στις άλλες περιπτώσεις, μόλις η Επιτροπή λάβει την απόφαση που αναφέρεται στο άρθρο 4 παράγραφος 2, καταβάλλει προκαταβολή 50 %. Μια άλλη προκαταβολή 40 % καταβάλλεται όταν οι δαπάνες που αναλογούν στο σχέδιο, το πρόγραμμα ή το μέτρο πραγματοποιηθούν μέχρι 50 %.

3. Η καταβολή του υπολοίπου 10 % πραγματοποιείται αμέσως μετά την εξάντληση, με βεβαίωση της κυβέρνησης του ενδιαφερόμενου κράτους μέλους, του ποσού που αναφέρεται στην παράγραφο 2, εφόσον η εφαρμογή του σχεδίου, του προγράμματος ή του μέτρου προχωρεί σύμφωνα με τις προβλέψεις και οι επιτόπιοι έλεγχοι έχουν διεξαχθεί σύμφωνα με τη διαδικασία που προβλέπεται στο άρθρο 6.

Άρθρο 6

1. Η Επιτροπή βεβαιώνεται ότι κάθε σχέδιο, πρόγραμμα ή μέτρο εφαρμόζεται σύμφωνα με τον παρόντα κανονισμό, τις διατάξεις που θεσπίζονται για την εφαρμογή του και τους κανονισμούς που εκδίδονται δυνάμει του άρθρου 209 της συνθήκης.

Προς το σκοπό αυτό, καθένα από τα ενδιαφερόμενα κράτη μέλη παρέχει στην Επιτροπή όλα τα ζητούμενα στοιχεία και θεσπίζει, όσον αφορά τα σχέδια, προγράμματα ή μέτρα που δικαιούνται κοινοτική παρέμβαση, κάθε διάταξη για να διευκολύνει τους ελέγχους που η Επιτροπή κρίνει ενδεδειγμένους, συμπεριλαμβανομένων των επιτόπιων ελέγχων που διεξάγονται, μετά από αίτησή της και με τη συμφωνία του ενδιαφερόμενου κράτους μέλους, από τις αρμόδιες αρχές του, στους οποίους μπορούν να συμμετέχουν και υπάλληλοι της Επιτροπής. Καθένα από τα ενδιαφερόμενα κράτη μέλη θέτει στη διάθεση της Επιτροπής, για χρονικό διάστημα τριών ετών από την καταβολή του υπολοίπου που αναφέρεται στο άρθρο 5 παράγραφος 3, όλα τα δικαιολογητικά των δαπανών ή επικυρωμένα αντίγραφά τους.

2. Εάν ένα σχέδιο, πρόγραμμα ή μέτρο δεν εφαρμόζεται σύμφωνα με τον παρόντα κανονισμό, ή αποκλίνει σημαντικά από τις αποφάσεις που έχουν ληφθεί για την εφαρμογή του, η Επιτροπή μπορεί να αναστείλει τις εναπομένουσες πληρωμές. Στην περίπτωση αυτή, η Επιτροπή μπορεί να αποφασίσει ότι τα ποσά που έχουν ήδη καταβληθεί ή που πρόκειται να καταβληθούν θα διατεθούν, σύμφωνα με τη διαδικασία που ορίζεται στο άρθρο 8, για άλλα σχέδια, προγράμματα ή μέτρα που έχουν υποβληθεί δυνάμει του παρόντος κανονισμού. Εάν, κατά τη γνώμη της, κανένα άλλο σχέδιο, πρόγραμμα ή μέτρο δεν επιδέχεται παρόμοια χρηματοδότηση, η Επιτροπή ανακτά τα ποσά που πληρώθηκαν.

Άρθρο 7

1. Συνιστάται Συμβουλευτική Επιτροπή, καλούμενη στο εξής « επιτροπή», η οποία αποτελείται από αντιπροσώπους των κρατών μελών και προεδρεύεται από αντιπρόσωπο της Επιτροπής.

2. Στο πλαίσιο της επιτροπής, οι ψήφοι των κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν συμμετέχει στην ψηφοφορία.

Άρθρο 8

1. Στην περίπτωση που ακολουθείται η διαδικασία που ορίζεται στο παρόν άρθρο, ο πρόεδρος συγκαλεί την επιτροπή είτε με δική του πρωτοβουλία είτε μετά από αίτηση αντιπροσώπου κράτους μέλους.

2. Ο αντιπρόσωπος της Επιτροπής υποβάλλει στην επιτροπή σχέδια των αποφάσεων που πρέπει να ληφθούν. Η επιτροπή διατυπώνει τη γνώμη της επί των σχεδίων αυτών μέσα σε χρονικό διάστημα που ο πρόεδρος δύναται να ορίζει ανάλογα με τον επείγοντα χαρακτήρα του θέματος. Η επιτροπή αποφαίνεται με ειδική πλειοψηφία σύμφωνα με το άρθρο 148 παράγραφος 2 της συνθήκης.

3. Μετά τη γνώμη της επιτροπής, η Επιτροπή λαμβάνει αποφάσεις οι οποίες εφαρμόζονται αμέσως.

Άρθρο 9

Καθένα από τα ενδιαφερόμενα κράτη μέλη θεσπίζει, σε συμφωνία με την Επιτροπή, τις αναγκαίες διατάξεις για να εξασφαλίσει την κατάλληλη δημοσιότητα στην παρεχόμενη, δυνάμει του παρόντος κανονισμού, συνδρομή.

Άρθρο 10

Κάθε έξι μήνες από την έναρξη ισχύος του παρόντος κανονισμού, η Επιτροπή υποβάλλει στο Συμβούλιο και στο Ευρωπαϊκό Κοινοβούλιο έκθεση για την εφαρμογή του παρόντος κανονισμού.

Άρθρο 11

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Φονταινεμπλώ, 26 Ιουνίου 1984.

Για το Συμβούλιο

Ο Πρόεδρος

C. CHEYSSON

(1) ΕΕ αριθ. C 344 της 20. 12. 1983, σ. 4.

(2) ΕΕ αριθ. C 104 της 16. 4. 1984, σ. 22.

(3) ΕΕ αριθ. C 153 της 9. 7. 1975, σ. 2.

(4) ΕΕ αριθ. C 153 της 9. 7. 1975, σ. 6.

(5) ΕΕ αριθ. C 149 της 18. 6. 1980, σ. 3.

(6) ΕΕ αριθ. L 247 της 23. 8. 1982, σ. 9.

(7) ΕΕ αριθ. L 140 της 31. 5. 1983, σ. 25.